คลังเชื่อศก.ไทยโตตามคาด5.5%
คลัง มั่นใจศก.ไทยโตตามคาด 5.5% คุมเม็ดเงินประชานิยมอยู่หมัด ไม่บานปลาย ประเมินส่งออกภาพรวมยังโต แต่อาจติดลบที่อียู
29 พ.ค. 2555

คลัง มั่นใจศก.ไทยโตตามคาด 5.5% คุมเม็ดเงินประชานิยมอยู่หมัด ไม่บานปลาย ประเมินส่งออกภาพรวมยังโต แต่อาจติดลบที่อียู
นายอารีพงศ์ ภู่ชอุ่ม ปลัดกระทรวงการคลัง กล่าวระหว่างการชี้แจงต่อทีประชุมคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปีงบประมาณพ.ศ. 2556 ว่า จากสภาวะเศรษฐกิจในขณะนี้มั่นใจว่าจะมีอัตราการขยายตัวประมาณ 5.5% อัตราเงินเฟ้อ 3.6%และสามารถจัดเก็บรายได้ตามเป้า 2.1ล้านล้านบาท  ซึ่งเป็นอัตราก้าวหน้ามาตลอดตั้งแต่ปี2550



อารีพงศ์
“ภาคอุตสาหกรรมยานยนต์ได้ฟื้นตัวอย่างเป็นทางการแล้วโดยสามารถกลับมาผลิตเต็มรูปแบบ 100%ตั้งแต่เดือนเม.ย.ที่ผ่านมานับตั้งแต่เกิดเหตุการณ์น้ำท่วมเมื่อปลายปี 2554 ทำให้ปีนี้ประเมินว่าจะสามารถผลิตรถยนต์ได้มากกว่า 2 ล้านคัน” นายอารีพงศ์กล่าว 
นายอารีพงศ์ กล่าวว่า นอกจากนี้ การบริหารเม็ดเงินทั้งหมดของกระทรวงการคลังอยู่ภายใต้กรอบวินัยการเงินการคลังอย่างเคร่งครัด ทำให้มั่นใจว่านโยบายประชานิยมเร่งด่วนของรัฐบาลจะไม่มีปัญหา ไม่ว่าจะเป็น นโยบายรถยนต์คันแรก บ้านหลังแรก พักหนี้ดี ซึ่งในภาพรวมโครงการเหล่านี้มีเม็ดเงินต้องใช้ประมาณ 2.6 หมื่นล้านบาท โดยยังอยู่ในระดับที่สามารถควบคุมได้
“กระทรวงการคลังประเมินจะส่งออกของไทยไปยังสหรัฐประมาณ 13%  ส่วนการส่งออกไปยังประเทศสหภาพพยุโรป(อียู)อาจจะติดลบได้เนื่องจากประเทศในภูมิภาคเหล่านี้ประสบปัญหาหนี้สินจำนวนมาก แต่สำหรับจีนและอาเซียนยังคงเป็นบวกอยู่ ดังนั้น แม้การส่งออกของไทยในหลายภูมิภาคจะลดลงแต่หากการส่งออกไปจีนและอาเซียนยังสามารถทำได้บวกต่อเนื่องมั่นใจว่าอัตราการขยายตัวทางเศรษฐกิจจะอยู่ 5.5%ตามการคาดการณ์แน่นอน”ปลัดกระทรวงการคลังกล่าว